ธอส.มีกำไรปี 55 พุ่งกว่า 8 พันล้าน
ธอส.เผยปี 2555 ยอดสินเชื่อทะลุเป้า 112,520 ล้านบาท สานต่อภารกิจหลักสร้างโอกาสให้คนไทยมีบ้าน
26 ก.พ. 2556

ธอส.เผยปี 2555 ยอดสินเชื่อทะลุเป้า 112,520 ล้านบาท สานต่อภารกิจหลักสร้างโอกาสให้คนไทยมีบ้าน
นางไลวรรณ ปองเสงี่ยม รองกรรมการผู้จัดการ รักษาการในตำแหน่งกรรมการผู้จัดการ ธนาคารอาคารสงเคราะห์ (ธอส.) เปิดเผยถึงผลการดำเนินงานปี 2555 เมื่อเทียบกับปี 2554 ว่าธนาคารสามารถปล่อยสินเชื่อใหม่ได้ทั้งสิ้น 149,241 บัญชี เป็นเงิน 112,520 ล้านบาท เกินกว่าเป้าที่ตั้งไว้ 104,400 ล้านบาท โดยธนาคารมียอดสินเชื่อคงค้าง รวม 706,004 ล้านบาท เพิ่มขึ้น 3.25% มีหนี้ที่ไม่ก่อให้เกิดรายได้ (NPL) ไม่รวมหนี้ส่วนขาด จำนวน 44,430 ล้านบาท คิดเป็น 6.38% ของยอดสินเชื่อรวม ซึ่งลดลง 3,319 ล้านบาท เมื่อเทียบกับปีก่อน ขณะที่ทรัพย์สินที่ไม่ก่อให้เกิดรายได้ (NPA) คงเหลือจำนวน 2,371 ล้านบาท ลดลง 34.45% 
ด้านสินทรัพย์ ธนาคารมีสินทรัพย์รวม 735,996 ล้านบาท เงินฝากรวม 571,220 ล้านบาท มีกำไรสุทธิจากการดำเนินงานทั้งสิ้น 8,101 ล้านบาท เพิ่มขึ้น 15.89% เมื่อเทียบกับปี 2554 ที่มีกำไรสุทธิ 6,990 ล้านบาท และในปีที่ผ่านมาธนาคารยังได้ออกมาตรการลดภาระหนี้ที่อยู่อาศัย เพื่อช่วยเหลือลูกค้าที่ประสบอุทกภัย ได้ทั้งสิ้นกว่า 120,000 บัญชี วงเงินรวมกว่า 70,000 ล้านบาท
“สำหรับปี 2556 ธนาคารได้กำหนดเป้าสินเชื่อปล่อยใหม่ไว้ที่ 120,000 ล้านบาท พร้อมเดินหน้าสานต่อภารกิจหลักสร้างโอกาสให้คนไทยมีบ้านเป็นของตนเองโดยเฉพาะกลุ่มรายได้น้อยและปานกลาง ซึ่งเป็นไปตามภารกิจหลักของ ธอส.และมุ่งขยายฐานเงินฝากรายย่อยส่งเสริมการออม” นางไลวรรณ กล่าว